Na u imetsoe kelellong ka lebaka la mathata a behileng bophelo ba hao kotsing kapa a boima? Ho rapela “Molimo oa matšeliso ’ohle” ho ka u imolla. Bibele e re o “tšelisa ba matšoenyehong a mofuta leha e le ofe.” (2 Bakorinthe 1:3, 4) Ka mohlala, ka nako e ’ngoe ha Jesu a ne a tšoenyehile haholo, o ile “a khumama eaba o qala ho rapela.” Ho ile ha etsahala’ng ka mor’a moo? “Lengeloi le tsoang leholimong la bonahala ho eena ’me la mo matlafatsa.” (Luka 22:41, 43) Monna e mong ea tšepahalang, e leng Nehemia o ile a tšosoa ke batho ba babe ba ileng ba leka ho mo thibela ho etsa mosebetsi oa Molimo. O ile a rapela a re: “Joale matlafatsa matsoho a ka.” Se ileng sa etsahala ka mor’a moo se bontša hore Molimo o ile a mo thusa hore a khobe matšoafo ’me a etse mosebetsi o tsoileng matsoho. (Nehemia 6:9-16) Reginald oa Ghana o bolela kamoo thapelo e ileng ea mo thusa kateng, o re: “Ha ke rapela, haholo-holo ha ke e-na le mathata a boima, ke ba le maikutlo a hore ke a boleletse motho ea khonang ho nthusa le ea ntiisetsang hore ke se ke ka tšoha.” Ka sebele Molimo a ka re tšelisa ha re mo rapela.